Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, поднесена преку полномошник адвокат Миа Ношпал Чорак, против Јавното сообраќајно претпријатие Скопје, по предметот Барање за пристап до информации од јавен карактер, на 06.11.2024 година го донесе следното

**Р Е Ш Е Н И Е**

1.Жалбата изјавена од Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, поднесена преку полномошник адвокат Миа Ношпал Чорак, против Јавното сообраќајно претпријатие Скопје, заведена во Агенцијата под бр. 08-244 на 24.10.2024 година, по предметот Барање за пристап до информации од јавен карактер **СЕ УВАЖУВА**.

2.**СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## Друштвото за производство, трговија и услуги СА-СА ИНЖЕНЕРИНГ ДООЕЛ експорт-импорт Скопје, преку полномошник адвокат Миа Ношпал Чорак, како што е наведено во Жалбата на 04.07.2024 година, поднело Барање за пристап до информации од јавен карактер до Јавното сообраќајно претпријатие Скопје, со кое побарало по пошта, или преку е-маил, да изврши увид или да му се достави фотокопија од следната информација:

„Ве молам за детални информации за направените испораки кои произлегуваат од склучените Договори за јавна набавка по Оглас бр. 15836/23, за набавка на инјектори, и тоа Договор за јавна набавка на Репарација на инјектори за мотори: DEUTZ TCD 2013 LO6 4V, CUMMINS ISB6, 7E5 285B и YUCHAI YC4G180-40 - спецификација бр.7.16 Ваш арх.бр. 08-1223/1 од 30.10.2023 година склучен со Друштво за производство трговија и услуги ТОБИ ДООЕЛ Скопје, Доситеј Обрадовиќ бр.13 Скопје, ЕМБС застапувано од Наташа Лукановска и Договор за јавна набавка на Набавка на нови инјектори (дизни) за гориво за мотори: : DEUTZ TCD 2013 LO6 4V, CUMMINS ISB6, 7E5 285B- спецификација бр.7,15, Ваш арх. Бр. 08-1224/1 од 30.10.2024 година кој е склучен со Друштво за производство, промет и услуги АГРОИНДУСТРИЈА-АГИС ДООЕЛ увоз-извоз Скопје, ул. Никола Русински бб, лок 23, ЕМБС 5236720, застапувано од Одговорно лице Љубомир Ангеловски.

Ве молам за точни, прецизни и детални информации за тоа:

1. Колку вкупно нарачки се направени од Носителите на набавките во рамки на склучените Договори, за секој од двата наведени договори поединечно?
2. Ве молам за достава на сите фактури и испратници за сите испорачани резервни делови, кои произлегуваат од склучените Договори.
3. Ве молам за точна информација за извршените репарации на инјекторите, со достава на сите направени налози, фактури и испратници.
4. Ве молам за точна информација за референтниот број кој се наоѓа на новонабавените ињектори, во рамки на табличката за идентификација која е составен дел на секој ињектор (name tag) , за секој испорачан ињектор поединечно.

Доколку е возможно, Ве молам да ни биде доставена фотокопија од табличката

(name tag), за секој испорачан ињектор во рамки на Договорот за Набавка на нови ињектори (дизни) за гориво за мотори: DEUTZ TCD 2013 LO6 4V, CUMMINS ISB6, 7E5 285B-спецификација бр.7.15,

1. Бараме да ни биде овозможен увид во испорачаните резервни делови-ињектори.“.

Постапувајќи по ова Барање, Имателот на информации на Барателот му доставил Решение бр.03-4/5-2 од 25.07.2024 година со кое Барањето на Барателот се одбива. Како основ за одбивање наведува дека „...од Одделението за јавни набавки сметаат дека бараните информации не се од јавен интерес, туку се работи за личен интерес, а чие давање би имале корист во текот на идните постапки за јавна набавка за кои се однесуваат прашањата“.

Незадоволен од наведеното Решение, Барателот на информации поднесе Жалба, заведена во архивата на Агенцијата под бр.08-244 на 16.09.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-244 од 25.09.2024 година сокое истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, со укажувања и насоки за натамошно постапување.

Барателот на информации на 25.10.2024 година до Агенцијата повторно достави Жалба заведена под бр.08-244, во која е наведено: “...Имајќи предвид што имателот на информацијата – Јавно сообраќајно претпријатие Скопје, не постапи по Решението бр.08-244 од 25.09.2024 год. на Агенцијата за заштита на правото на слободен пристап до информации од јавен карактер, во рокот предвиден во истото и во рокот определен со Законот за слободен пристап до информации од јавен карактер, ја поднесуваме оваа Жалба поради неспроведување-непостапување по Решението на Агенцијата...“.

Агенцијата со електронски допис бр.08-244 од 28.10.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

**Имателот на информации не постапи по дописот на Агенцијата**.

Агенцијата за заштита на правото на слободен пристап до информациите од јавен карактер, по разгледување на Жалбата од Барателот на информации и останатите расположливи списи по предметот, Жалбата ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не го спровел Решението на Агенцијата бр.08-244 од 25.09.2024 година и на Барателот не му ја доставил бараната информација на начин и во форма наведени во Барањето и не се произнесол по Жалбата бр.08-244 од 25.10.2024 година, што значи дека останал на наводите во оспореното и од страна на Агенцијата поништено Решение бр.03-4/5-2 од 25.07.2024 година со Решение бр.08-244 од 25.09.2024 година.

Што се однесува токму на наведеното Решение на Имателот, Агенцијата укажува дека имателите на информации можат да одбијат барање за пристап до информација само согласно член 6 став 1 од Законот за слободен пристап до информации од јавен карактер, по спроведување на задолжителниот Тест на штетност, наведен во член 6 став 3 од истиот закон, а не со образложенија од типот: „...од Одделението за јавни набавки сметаат дека бараните информации не се од јавен интерес, туку се работи за личен интерес, а чие давање би имале корист во текот на идните постапки за јавна набавка за кои се однесуваат прашањата“, не доставувајќи притоа никаков доказ во поткрепа на тврдењето дека се работи за барање од личен карактер.

Согласно член 3 алија 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Агенцијата констатира дека, во случајов, Барателот на информации побарал податоци со кои располага Имателот на информации, кои произлегуваат односно се нормирани во член 10 став 1 алинеја 18 од Законот за слободен пристап до информации од јавен карактер, во кој е наведено дека: „Имателот на информации е должен да ја информира јавноста преку својата интернет страница со објавување на...целокупната документација за јавните набавки, за концесиите и за договорите за јавно-приватно партнерство“.

Во конкретниот случај информации спаѓат во редот на информации од јавен интерес, кој преовладува над интересот истите да бидат заштитени од страна на Имателот, односно да бидат недостапни до јавноста.

Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,**  **Пламенка Бојчева** |